b'\n_START_ARTICLE_\nPeterhofs palads\n_START_SECTION_\nParkerne\n_START_PARAGRAPH_\nPeterhofs parker best\xc3\xa5r af parkanl\xc3\xa6g i Versailles-stil og er is\xc3\xa6r kendt for sine 176 springvand og fire kaskader. Font\xc3\xa6nerne er drevet af tyngdekraften, som gennem kanaler og sluser leder vandet ned fra et vandl\xc3\xb8b, der er placeret h\xc3\xb8jere oppe p\xc3\xa5 de stejle skr\xc3\xa5ninger, som slottet er placeret p\xc3\xa5. Mest kendt er "Den Store Kaskade"; en vandtrappe nedenfor slottet, der best\xc3\xa5r af 64 springvand og 37 forgyldte bronzeskulpturer. Den mest ber\xc3\xb8mte skulptur forestiller det \xc3\xb8jeblik, hvor Samson fl\xc3\xa5r en l\xc3\xb8ves k\xc3\xa6ber op. Skulpturen repr\xc3\xa6senterer Ruslands sejr over Sverige i Den Store Nordiske Krig. L\xc3\xb8ven er en del af det svenske rigsv\xc3\xa5ben, og slaget ved Poltava blev vundet p\xc3\xa5 den ortodokse helgens, Sankt Samsons, dag. Fra l\xc3\xb8vens gab springer en 21 meter lodret vandstr\xc3\xa5le op, den h\xc3\xb8jeste i alle Peterhofs parker._NEWLINE_I parkerne ligger en r\xc3\xa6kke bygninger, herunder paladserne Monplaisir og Marly samt pavillonen kendt som "Eremitagen", der alle blev bygget under den indledende konstruktion af Peterhof under Peter den Stores regeringstid.\n_START_SECTION_\nDet Store Palads\n_START_PARAGRAPH_\nDet Store Palads (russisk: \xd0\x91\xd0\xbe\xd0\xbb\xd1\x8c\xd1\x88\xd0\xbe\xd0\xb9 \xd0\xb4\xd0\xb2\xd0\xbe\xd1\x80\xd0\xb5\xd1\x86) ovenfor kaskaden blev bygget som Peter den Stores sommerresidens. I 1714 indledtes arbejdet med at anl\xc3\xa6gge paladset, som er tegnet af Le Blond, Braunstein og Michetti. Paladset stod f\xc3\xa6rdigt i 1725._NEWLINE_I 1747 igangsatte Peter den Stores datter Elisabeth I en ombygning af paladset. Ombygningen blev foretaget under ledelse af den italienske arkitekt Bartolomeo Rastrelli og indbefattede en forl\xc3\xa6ngelse paladset og tilf\xc3\xb8jelse af endnu en etage. Ombygningen stod f\xc3\xa6rdig i 1755. Paladset er i dag 300 meter langt.'